# Ag er bempèt a Ourhæmeneu en Ilis

| ◄ Ag er bedairvèt Gourhæmèn | Ag er bempèt Gourhæmèn | Ag en huéhvèt Gourhæmèn  ► |
Er Hoaris, er Hortualeu E yunei, hac er Vigilieu.
EN Ilis dré er Ourhæmèn-ze e ordrén d’en ol Grechénion péré en dès ur blæ-ar-n’uguênt accomplissét, yunein en eu-uguênt-dé a Goaris, er Hortualeu hac er Vigilieu ordrénét. Yunein e zou tremén un déuéh guet ur prèd bouéd hemb quin, guet en intantion a obér pénigèn. Guharal ne zaibrait d’en déieu yun nameid ardro tair-ær goudé creisté, ha hoah de Goaris é hortait beèd ardro cuh-heaul. Nezè ne oai quet permettét mui eit bermen, daibrein quiq en déieu yun ; dihuènnét oai memb ivèt gùin. Mæs a nebedigueu é ma deit er gustum de zaibrein ardro creisté ; hac a oudévéh en Ilis se bermèt gobér de noz ur golation, meit ma vou paud scannoh eid ur prèd ordinær ; de larèt-è, ne vou quet daibrét paud, ha ne vou daibrét na quiq na pésquèt, nac uïeu, &c. N’eèllér quet reglein peguemènd e eèll peb-unan daibrein de golation : un dra sur-è ne zeliér quet daibrein èl d’ur prèd ordinær. Er yun e zou instituét eit castiein er horv ha gobér satisfaction de Zoué dré er bénigèn : ne zeliér enta daibrein nitra, nac ivèt pas memb ur uéh deur, meit ha d’obér vras e vehai, nameit de gource er prèd hac er golation. (Leinet Magasin spirituel er Beurerion, ar er Ourhæmèn-ze, hac ar er-ré-ral).
A Lezènneu en Ilis n’en dès marcè hanni e dorrér guet bihannoh scrupul eid en hani ag er yun. N’en dès digaré ne glasquér eit bout dispancét a nehi. A guemènd en dès neoah ur blæ-ar-n’uguênt accomplisset, n’en dès exant a yun nameid er maguerezèt, er mèrhèt saisi, en dud clan, er-ré en dès labourieu quer calét d’obér, ma vehènt obligét de lausquein ou labour mar behènt contraignét de yun, hac er-ré n’eèllant quet yun hemb revinnein ou yéhæd. Rac-ce er-ré e eèll guet un tamiq poén gobér ou labour pé en derænein beèd ur hource-aral, hac yun, n’en dint quet exant a er gobér. Er-ré-zou requis tehai labourad eit bihuein, ha n’eèllant quet guet ou labour yun èl mei deliét, e rinq gobér er péhiq e eèllant. Ma n’eèllant quet a grèn yun, ind e zeli goulèn dispance guet ou Hovezour, ha difautein pé dré Bedènneu pé dré alézoneu pé dré ævreu mat-aral, er breche e rant de Lezèn en Ilis. Rac n’en dès hanni ne gav en tu de hum gastiein én ur mod-benac. En dud avancét én oaid n’en dint quet exant a yun durand ma heèllant er gobér. Pèh ur méh e zeliehèmb-ni hur bout mar considéramb guet pèh grèd ha courage é yunai er Grechénion guharal ! Hur Mam santel en Ilis en dès douceit el Lezèn ag er yun a gaus d’hur goannedigueah ha d’hur fallanté, ha hoah ni e grèd hum glêm ha clasq mil-digaré eit bout dispancét anehi ! Hac ingorto omb-ni a monèt d’en Nean hemb gobér pénigèn ?
Péhein e rér inemp d’er Ourhæmèn-ze : 1.° A pe zaibrér d’en déieu yun pé quiq pé ur mæz-benac hac e bass eit bout quiq. 2.° A pe zaibrér pé ma hivér hemb necessité vras istroh eit d’er hource ag er prèd. 3.° A pe zaibrér quênt cource er prèd ; a pe vér raï beèl doh taul, a pe zaibrér raï, pé treu raï friand. 4.° A pe zaibrér de golation quemènd èl d’ur prèd ordinær. 5.° Er véstr péré e vir doh ou zud a yunein, pé e ra dehai ésprès labourieu calét eit ne veint quet ér stad de yun, e béh ehue inemp d’er Ourhæmèn-ze. (Larét hun nès ar er guettan Gourhæmèn petra-zou réd gobér eit santefiein er Hoaris).
Er Hortualeu e zou bet instituét : 1.° Eit consacrein de Zoué dré er bénigèn er homanancemand a bep-sassun ag er blæ. 2.° Eit pedein Doué de rein d’é Ilis Bugulion mat ha santel : rac nezè é rér en Urheu. 3.° Eit er pedein de gonservein er madeu ag en doar, hac en trugairicad ag er-ré en dès reit temb. Cortualeu en nehué-han e hum gav er Merhèr, er Gùinèr hac er Sadourn ag er guettan suhun a Goaris. Cortualeu en han, pé en Drindèd, e hum gav er Merhèr, er Gùinèr hac er Sadourn arlerh Sul er Pantecoust. Cortualeu en dilost-han, pé S. Maheu, e hum gav er Merhèr, er Gùinèr hac er Sadourn arlerh Gouïl er Groès é mis Santambr. Cortualeu er gouyan e hum gav er Merhèr, er Gùinèr hac er Sadourn ag en dairvèd suhun ag en Avènd. En Ilis hun oblige de yun er Hortualeu ér mod mei larét ihuelloh, ha d’obér en déieu-ze Pedènneu ha peb-sort ævreu mat. Hui e ouair é teliét hum laquad ér stad a hræce, eit ma vou méritabl hou pénigènneu dirac Doué.
Er Vigilieu e zou yuneu commandét én dé quênt certæn Gouilieu bras, eit ma hum breparehèmb dré er bénigèn d’ou santefiein : èl mei Vigil S. Yehàn er Badèour ; Vigil S. Pierr ha S. Paul ; Vigil en Assomption pé Gouïl Maria é creis-Æst ; Vigil Calan-Gouyan ; Vigil Nendelêq. Hanhuét-è en déieu-ze Vigil pé Veil, rac guharal er Fidelèt ne yènt quet de gousquèt en noz quênd er Gouïlieu-ze : hé zremén e rènt én Ilis é pedein, èl ma rér hoah noz Nendelêq. En abusanceu e arrihuai diarbèn er veilleu-ze, e zou caus n’en dint quet mui pratiquét. Bout-ç’ou hoah Vigilieu-aral é péré n’en dai qüet ordrénét yun, èl mei en dé ma rér Prehecion S. Marc, hac er Rogationeu, a béré en hun nès conzét ér guettan Gourhæmèn.